துரகா ஜானகி இராணி

துரகா ஜானகி இராணி (Turaga Janaki Rani)(31 ஆகத்து 1936 - 15 அக்டோபர் 2014) என்பவர் ஓர் இந்திய ஒளிபரப்பாளரும், சமூக ஆர்வலரும் எழுத்தாளரும் ஆவார். இவர் இரண்டு தசாப்தங்களாக அனைத்திந்திய வானொலியில் பணியாற்றினார். வானொலி அக்கய்யா (வானொலி சகோதரி) என்று பிரபலமாக அறியப்படுகிறார்.

 இளமை 
துரகா ஜானகி இராணி ஆகத்து 1936-இல் இந்தியாவின் ஆந்திரப் பிரதேசத்தில் உள்ள கிருஷ்ணா மாவட்டத்தின் மச்சிலிப்பட்டினத்தில் பிறந்தார். இவர் தனது பள்ளிப் படிப்பை லேடி ஆம்ப்தில் பள்ளியிலும், இறுதிப் படிப்பை மச்சிலிப்பட்டினம் இந்துக் கல்லூரியிலும் பயின்றார்.

 கல்வியும் தனிப்பட்ட வாழ்க்கையும் 
ஆந்திரப் பல்கலைக்கழகத்தில் இந்திய வரலாறு, தெலுங்கு, பொருளாதாரத்தில் முதுகலைப் பட்டம் பெற்றார். இவர் ஐதராபாத்தில் உள்ள நிஜாம் கல்லூரியில் பொருளாதாரத்தில் முதுகலைப் பட்டமும் பெற்றார். இவர் 1959-இல் கிருஷ்ண மோகன ராவ் என்பவரை மணந்தார். இவர்களுக்கு உஷா இரமணி, வசந்தா சோபா என்ற இரண்டு மகள்கள் உள்ளனர்.

 தொழில் 
ஜானகி இராணி 1958-ஆம் ஆண்டு மத்தியச் சமூக நல வாரியத்தில் நல அதிகாரியாகத் தனது வாழ்க்கையைத் தொடங்கினார். இது சமூகத்தின் பின்தங்கிய பிரிவுகளின் நலனுக்காகச் செயல்படும் மத்திய அரசின் தன்னார்வ அமைப்பாகும். இவர் சென்னை சமூகப் பணிப் பள்ளியிலிருந்து நோக்கு நிலைச் சான்றிதழைப் பெற்றார். இந்த அமைப்பில் தனது சேவைக் காலத்தில், அஸ்வரோபேட்டா, வான்கிடி மற்றும் அடடீகலா போன்ற பழங்குடிப் பகுதிகளில் குடும்பம், குழந்தைகள் நலத் திட்டங்களைத் தொடங்கினார். இவரது பதவிக் காலத்தில், இவர் இக்குழுவின் அதிகாரப்பூர்வப் பத்திரிகையான 'சுபாசினி'யையும் தொகுத்துள்ளார்.

1974-ஆம் ஆண்டு அனைத்திந்திய வானொலியில் தயாரிப்பாளராகச் சேர்ந்த இவர், 1994-ஆம் ஆண்டு ஐதராபாத்தில் உதவி நிலைய இயக்குநராகப் பணியாற்றி ஓய்வு பெற்றார். பெண்கள், குழந்தைகள், மூத்த குடிமக்கள், பணிபுரியும் பெண்களுக்கான திட்டங்களைத் திட்டமிடுதல், தயாரித்தல், வழங்குதல் ஆகியவற்றை இவர் கையாண்டார். கல்வித் துறை, பஞ்சாயத்து ராஜ், உசுமானியா பல்கலைக்கழகம், யுனிசெஃப் ஆகியவற்றுடன் இணைந்து, உலகளாவிய தொடக்கக் கல்வியை (அந்தரிகி சாதுவு) மையமாகக் கொண்ட பல திட்டங்களை உருவாக்கியுள்ளார். குழந்தை உரிமைகள், குழந்தைத் தொழிலாளர் குறித்த தனித்துவமான பிரச்சாரத்தை வடிவமைத்த பாலா ஜக்ரிதி, ஐக்கிய நாடுகளின் சிறுவர் நிதியத்திற்காக ஒலிநாடாக்களைத் தயாரித்துள்ளார்.

குழந்தைகளை ஊக்குவிப்பதற்காகவும், மரக்கன்று நடுவதற்காகவும் (நேனோக மொக்க நடனு) பல வானொலி தொடர் நிகழ்ச்சிகளை இவர் தொடங்கியுள்ளார். மேலும் "ஒவ்வொருவரும் ஒருவரைக் கற்பிப்போம்" (ஒருவர் மற்றொருவரை எழுத்தறிவு பெறச் செய்வது) போன்ற பிரபலமான நிகழ்ச்சிகள் இவர்களிடையே பிரபலமாக உள்ளன. தேசிய ஊட்டச்சத்து நிறுவனத்திற்காக நல்ல நடத்தை, ஆரோக்கியம், ஊட்டச்சத்து குறித்த 45 அடுக்கு ஒலிநாடாக்களை இவர் தயாரித்தார்.

கல்வித் துறை, பஞ்சாயத்து ராஜ், உசுமானியா பல்கலைக்கழகம், யுனிசெஃப் ஆகியவற்றுடன் இணைந்து பல தொடர் திட்டங்களையும் இவர் தொடங்கி வைத்துள்ளார். குழந்தை உரிமைகள், குழந்தைத் தொழிலாளர் குறித்த தனித்துவமான பிரச்சாரங்களை வடிவமைத்துள்ளார். பாலா ஜக்ரிதி, ஐக்கிய நாடுகளின் சிறுவர் நிதியத்திற்காக ஒலிநாடாக்களைத் தயாரித்துள்ளார்.

இவர் தேசியக் கல்வி ஆராய்ச்சி மற்றும் பயிற்சி குழுமப் பாலர் பள்ளிக் குழந்தைகளுக்கான ஒலிநாடாக்களையும் ஆச்சார்யா என். ஜி. இரங்கா பல்கலைக்கழகம், தெருவிழா, நவாங்கி, மரபுசாரா எரிசக்தி மேம்பாட்டுக் கழகத்திற்கான புகையில்லா சூலா, குழந்தைகளைக் காப்போம், ஐக்கிய நாடுகள்-பிஎல்எச்ஐவிக்காக தெலுங்கு, இந்தி, ஒரியா மொழிகளில் குழந்தைகளுக்கான ஒலிநாடாக்களையும் தயாரித்தார்.

ஆந்திர மகிளா சபாவுடன் இணைந்து, ஜானகி ராணி பாலர் பள்ளிக் குழந்தைகளுக்காக நாடகங்களையும் பாடல்களையும் வெளியிட்டார். இவர் ஆந்திரக் காவல்துறைப் பத்திரிகையான சுரக்சாவிற்கும் பங்களித்தார். குழந்தை உரிமைகள் குறித்த சி. ஏ. பி. (குழந்தைகள் மற்றும் காவல்துறை) என்ற நிகழ்ச்சியை நடத்தினார். நாடகங்களை எழுதினார்.

ஜானகி இராணி, எம். சி. ஆர். எச். ஆர். டி. நிறுவனத்திற்காகத் தெலுங்கில் குழந்தை உரிமைகள் குறித்த பன்னாட்டு தொழிலாளர் அமைப்பு கையேடுகள், பயிற்சிப் புத்தகங்களை உருவாக்குவதில் உதவியுள்ளார். மேலும் பெண்கள், சட்டம் குறித்த ஒன்பது புத்தகங்களின் தொடரை மொழிபெயர்த்துள்ளார்.

செவித்திறன் குறைபாடுள்ளவர்கள் பற்றிய ஆவணப்படங்களுக்காக (நிசப்தம்லோ பிரேம நாடலு), முதியவர்கள் பற்றிய (ஆஷ்ரயம்) குழந்தைகளின் குழுப்பாடல்களுக்காக இவர் நான்கு முறை ஆகாசவாணி தேசிய விருதை வென்றார். 

 இலக்கியம் 
ஜானகி இராணி மூன்று சிறுகதைத் தொகுப்புகள், மூன்று நாவல்கள், குழந்தைகளுக்கான ஐந்து புத்தகங்கள், வானொலி நாடகங்கள், சிறப்புத் தொகுப்புகளையும் எழுதினார். குழந்தைகளுக்காக வெளியிடப்பட்ட புத்தகங்களில் தேசிய புத்தக அறக்கட்டளைக்காகச் செஞ்சிலுவைச் சங்கத்தின் கதை மற்றும் பங்காரு பிலகா குறித்தது. இராமகிருஷ்ணா மடத்தால் வெளியிடப்பட்ட சுவாமி விவேகானந்தரின் புத்தகத்தின் மொழிபெயர்ப்பான ரீபில்ட் இந்தியா, பி. நந்தம் காரி அசுபத்ரி, ஜவஹர் பால் பவன் வெளியிட்ட நாடகங்களின் தொகுப்பு, மித்தாயி பொட்டலம், வெளியீட்டுப் பிரிவால் வெளியிடப்பட்ட கதைகளின் தொகுப்பு ஆகியவை அடங்கும். இவருடைய சிறுகதைகள் ஆங்கிலம், இந்தி, பெங்காலி, கன்னடம், ஒரியா, மராத்தி, தமிழ் மொழிகளிலும் மொழிபெயர்க்கப்பட்டுள்ளன.

 கலை மற்றும் கலாச்சாரம் 
பரதநாட்டியத்தில் பட்டயப் பட்டம் பெற்ற இவர், தூர்தர்ஷனுக்காக பாலே நடனங்களை நிகழ்த்தியது மட்டுமல்லாமல் நடன இயக்குநராகவும் இருந்துள்ளார்.

 மேற்கோள்கள் 

பகுப்பு:இந்தியப் பெண் செயற்பாட்டாளர்கள்
பகுப்பு:தெலுங்கு எழுத்தாளர்கள்
பகுப்பு:20-ஆம் நூற்றாண்டு இந்தியப் பெண் எழுத்தாளர்கள்
பகுப்பு:2014 இறப்புகள்
பகுப்பு:1936 பிறப்புகள்